FI Euroopan unionin virallinen lehti CE 84/288

(2004/C 84 E/0334)

KIRJALLINEN KYSYMYS E-4045/03

esittäjä(t): Joan Colom i Naval (PSE) komissiolle

(12. tammikuuta 2004)

Aihe: Pohjavesien pilaantuminen Kataloniassa

Fundación Instituto de Estudios de la Seguridad (Turvallisuuden tutkimussäätiö) julkaisi vuoden 2003 turvallisuusriskejä käsittelevän tiedotteen (”Informe del riesgo 2003”). Tiedotteessa todetaan, että Katalonian itsehallintoalueen kunnista kolmasosassa (306:ssa 946:sta) pohjavedet ovat pahoin pilaantuneet, mikä johtuu liiallisesta lietelannasta liuenneista nitraateista.

Euroopan yhteisöjen tuomioistuin tuomitsi Espanjan 1. lokakuuta 1998 asiassa C-71/97 direktiivin 91/676/ETY (1) säännösten noudattamatta jättämisestä. Yhteisöjen tuomioistuin antoi jälleen Espanjaa koskevan tuomion 13. huhtikuuta 2000 asiassa C-274/98 direktiivin 91/676/ETY 5 artiklan noudattamatta jättämisestä.

Voisiko komissio kertoa, kuinka kyseisen direktiivin noudattamista on valvottu ja mitä valvontakeinoja on käytetty? Kuinka komissio voi selittää sen, että niiden asutuskeskusten määrä, joissa pohjavedet ovat pilaantuneet nitraattien takia, on kasvanut yli 50 prosentilla? Mitä komissio aikoo tehdä, jotta kolmasosaa Katalonian kunnista koskevaan ongelmaan löydettäisiin väestölle turvallinen ratkaisu? Katsooko komissio, että tässä tilanteessa on asianmukaista juoksuttaa vettä Ebro-joesta Espanjan muille alueille?

Margot Wallströmin komission puolesta antama vastaus

(24. helmikuuta 2004)

Euroopan yhteisöjen tuomioistuimen asioissa C-71/97 ja C-274/98 antamien tuomioiden mukaisesti Espanja on toteuttanut erilaisia toimia varmistaakseen sen, että vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY, jäljempänä nitraattidirektiivi, säännöksiä noudatetaan. Valvontaoikeuksiaan käyttäessään komissio on kuitenkin sittemmin jälkeen pannut merkille, että nämä toimet saattavat olla riittämättömiä.

Katalonian tilanteesta on huomattava, että Espanjan viranomaiset määrittelivät vuonna 1998 kuusi tällä itsehallintoalueella sijaitsevaa nitraattiherkkää aluetta (NVZ-aluetta) (2). Komission arvion mukaan Kataloniassa on määriteltävä lisää tällaisia alueita.

Nitraattiherkkien alueiden asianmukainen määritteleminen on ensimmäinen askel kohti nitraattisaasteiden valvontaa. Nitraattiherkiksi määritellyillä alueilla on laadittava asianmukaiset toimintasuunnitelmat, joilla varmistetaan lannoitusta, maaperän hoitoa ja karjanlannan käsittelyä koskevien toimien muodostaman laajan toimenpidekokonaisuuden täytäntöönpano ja hyvän maatalouskäytännön noudattaminen.

Katalonian itsehallintoalue on laatinut hyvän maatalouskäytännön (3), nitraattiherkiksi määriteltyjä alueita koskevan toimintasuunnitelman (4) ja lannan käsittelyä koskevan asetuksen (5). Näillä toimilla voidaan kuitenkin odottaa olevan merkittäviä vaikutuksia veden laatuun, erityisesti pohjaveden laatuun, vasta jonkin ajan kuluttua maaperän ja pohjaveden varastoivan vaikutuksen vuoksi. Lisäksi komissio katsoo, että Katalonian itsehallintoalueen toimintasuunnitelmaa on parannettava, jotta se olisi täysin yhdenmukainen nitraattidirektiivin kanssa.

Tarvittavista muutoksista voidaan esittää seuraava yhteenveto:

— on vähennettävä käytettävän typen kokonaismääriä, jotka joidenkin viljelykasvien kohdalla ovat nykyään hyvin korkeat;

— on määriteltävä karjanlannan varastointitilojen vähimmäiskapasiteetti esimerkiksi kuuden kuukauden ohjearvon pohjalta (6) (sekä viitearvot säännöstenmukaisuuden varmistamista varten), sillä nykyiset säännökset, jossa varastointitilojen vähimmäiskapasiteettia koskevat vaatimukset on kytketty lannoitussuunnitelmaan, ovat liian väljät);

— on määriteltävä karjanlannasta peräisin olevan typen suurimman sallittavan haihtumishävikin asetuksen 220/2001 liitteen e mukaisesti;

— on määriteltävä karjanlannan käytön typpitehokkuutta koskevat vähimmäisvaatimukset;

— on noudatettava säännöstä, jonka mukaan karjanlannasta peräisin olevan typen enimmäismäärä hehtaaria (ha) kohti on 170 kilogrammaa (kg) (toimintasuunnitelmassa enimmäismääräksi asetettiin 210 kg/ha, eikä komissiolle ole tiedotettu mistään muutoksista joulukuun 2002 jälkeen, mikä oli enimmäismäärän 170 kg/ha käyttöönotolle asetettu määräaika).

Näiden varmistusten pohjalta komissio on ryhtynyt toimiin varmistaakseen, että Espanjan viranomaiset noudattavat asianmukaisesti direktiivin 91/676/ETY säännöksiä. Komission puututtua asiaan Espanjan viranomaiset ovat ilmoittaneet aikovansa muuttaa Katalonian itsehallintoalueen laatimaa toimintasuunnitelmaa.

Lopulta komissio ei näe minkäänlaista yhteyttä tämän tapauksen ja sen hankkeen välillä, joka koskee veden johtamista Ebro-joesta Espanjan muihin osiin.

(1) EYVL L 375, 31.12.1991, s. 1.

(2) Asetus N:o 283, 21. lokakuuta 1998.

(3) Orden de 22 de Octobre de 1998 DOGC 2761, 9. marraskuuta 1998.

(4) Asetus N:o 205, 13. kesäkuuta 2000.

(5) Asetus N:o 220/2001, 1. elokuuta 2001, DOCG 3477, 7. elokuuta 2001.

(6) Tällä hetkellä varastointitilojen vähimmäiskapasiteetin ohjearvo, neljästä kuuteen kuukautta, on asetettu hyvässä maatalouskäytännössä (kohta 8.2.1.b), jonka täytäntöönpano on pakollinen nitraattiherkiksi määritellyillä alueilla.